Die waar, wat en hoe van blommekyk in Suid-Afrika - LekkeSlaap Blog
Die blomseisoen is sterk op pad en langs die paaie is daar reeds 'n paar blomgesiggies te sien, maar met só 'n groot area – veel groter as nét Namakwaland – waar jy sou kon blommekyk, waar moet jy begin?
Vat dan saam met ons die pad Wes-Kaap of Noord-Kaap toe waar die blomme die mooiste is. Met die goeie reën wat groot dele van ons land vanjaar gekry het, beloof vanjaar se blomseisoen om skouspelagtig te wees!
Met die goeie reën wat groot dele van ons land vanjaar gekry het, beloof vanjaar se blomseisoen om skouspelagtig te wees!
Begin jou blombeplanning by hierdie blog! LekkeSlaap se blommekykgids vir beginners gee jou 'n goeie oorsig van ons wêreldbekende blomseisoen en die antwoorde op jou grootste vrae.
Wanneer kan ek blommekyk?
Oor die algemeen begin die blomseisoen laat Julie of vroeg Augustus en duur gewoonlik tot middel September, so rondom die tiende. Dit is baie belangrik om te weet dat die blomme vroeër verskyn hoe meer noord jy jou bevind, en eers 'n bietjie later in die suide. Daar sal dus waarskynlik teen September nie meer so baie blomme in Namakwaland wees nie, maar wel teen die Weskus en in die Tankwa-Karoo.
Hoe laat moet ek tussen die blomme wees?
Die meeste veldblomme maak eers oop wanneer die son skyn, dus is daar geen rede om al douvoordag uit die vere te wees nie.
Die bekende gousblom maak eers oop wanneer die temperatuur rondom 20°C is en oor die algemeen is veldblomme op hul gelukkigste wanneer die temperatuur rondom 14°C is. | Foto: Namaqua Flower Skilpad Camp
Wat is die ideale weer vir blommekyk?
Omdat die meeste blomme eers oopmaak wanneer die son skyn, sal 'n bewolkte dag nie lekker werk nie. As dit egter te vinnig warm word, verwelk die blomme ook vinnig. 'n Matige sonskyndag is dus die ideaal.
Waar kyk 'n mens blomme?
Die meeste mense sal sê: "Namakwaland!" en dié streek in die Noord-Kaap is beslis die bekendste van al die blomstreke, maar die Weskus, Tankwa-Karoo en Sederberg-streke in die Wes-Kaap het ook baie mooi blomme. Kom ons kyk 'n bietjie meer in diepte na elke streek.
Die heel bekendste blommestreek, Namakwaland, strek vanaf die Oranjerivier in die noorde tot by Garies in die suide, en van die Noord-Kaap se kuslyn tot by die Kalahari in die weste. Daar is selfs 'n paar blomme in die Richtersveld! Bekende blomdorpe sluit Springbok, Kamieskroon en Port Nolloth in. Alhoewel Nieuwoudtville en Loeriesfontein tegnies in die Hantam-Karoo suid van Namakwaland lê, is hulle ook baie bekende blomdorpe en kan saam met dié streek besoek word, veral omdat dit spesiale blommekykgeleenthede soos die kokerboomwoud buite Loeriesfontein en verskeie privaat blomparke bied.
Namakwaland bied paadjies al tussen die blomme deur. | Foto: Namaqua Flower Skilpad Camp
Wanneer is die blomme in Namakwaland op hul mooiste?
Laat Julie tot laat Augustus. Moenie verwag om teen September mooi blomme hier te sien nie, maar die blomme hou soms langer aan die kus. Sodra die pers vygies begin blom, kan jy maar weet die einde van Namakwaland se blomseisoen is aangekondig.
Namakwalandse natuurreservate om van te kies (van noord tot suid):
Richtersveld Nasionale Park – noordweste van die Noord-Kaap
Goegap Natuurreservaat en sy Hester Malan Veldblomtuin – buite Springbok
Namakwa Nasionale Park – buite Kamieskroon
Skilpad Veldblomreservaat – nou ingesluit by die Namakwa Nasionale Park, noordwes van Garies
Hantam Nasionale Botaniese Tuin – buite Nieuwoudtville
Nieuwoudtville Blomreservaat – buite Nieuwoudtville
Oorlogskloof Natuurreservaat – buite Nieuwoudtville
Kokerboomwoud – Veertig kilometer oos van Loeriesfontein op die R357
Wat kan jy nóg in Namakwaland sien terwyl jy daar is?
Buiten die meer as 3000 blomspesies, waarvan sowat 1500 nêrens anders op aarde voorkom nie, spog die Namakwa Nasionale Park ook met die kleinste skilpadjie, die Namakwa padlopertjie, wat nooit groter as jou wysvinger sal word nie en lustig aan die vygies en blomme weglê.
'n Namakwa padlopertjie, die kleinste skilpadjie, lê weg aan 'n gousblom. | Foto: Namaqua Flower Skilpad Camp
Bekende Namakwalandse roetes:
Caracal Eko-roete: 'n 200 km-lange 4×4-roete in die Namakwa Nasionale Park
Skilpad-staproete: 'n maklike 5 km-roete in die Skilpad Veldblomreservaat
Goegap-roete: 'n maklike, kindervriendelike 4 km-roete in die Goegap Natuurreservaat
Oorlogskloof Natuurreservaat se roetes: Daar is 'n vyfdag- en 'n sewedag-staproete waaruit ervare stappers kan kies.
Die Weskus beslaan 'n 400 kilometer-lange strook langs die Wes-Kaap se westelike kuslyn en strek ook gedeeltelik die binneland in. Dit begin by Darling en Yzerfontein in die suide en strek noordwaarts tot anderkant Strandfontein. Vredendal en Vanrhynsdorp kan ook as deel van hierdie streek geag word. Bekende dorpe aan die Weskus sluit Saldanha, Paternoster, Vredenburg, Velddrif, Langebaan, Hopefield, Darling en Yzerfontein in.
Aan die Weskus kry jy sommer álles: blomme, vermaak én die see! | Foto: Namaqua Flower Beach Camp
Wanneer is die Weskusblomme op hul mooiste?
Middel Augustus tot middel September, so rondom die tiende, op die laatste.
Weskus-natuurreservate om van te kies:
Weskus Nasionale Park – naby Saldanha
Columbine Natuurreservaat – buite Paternoster
Wat kan jy nóg aan die Weskus sien terwyl jy daar is?
Die Weskus is besonders ontwikkel vir toeriste, dus is daar baie te sien en te doen. Dink byvoorbeeld aan pragtige strande soos Yzerfonetin se Sestien Myl Strand, die bekende Langebaan-strandmeer, die Cape Columbine-vuurtoring, Lambertsbaai se voëleiland, toffies, wyn, bier, orgideë en Evita se Perron in Darling, en fynproewer-seekos in Paternoster en by Muisbosskerm. Die Weskus het iets van alles!
Let dat die gewilde Darling Blommeskou nie vanjaar sal plaasvind nie, maar dat begeleide staptoere tussen die blomme wel gebied word. E-pos gerus [email protected] vir meer inligting.
Die vuurtoring by Cape Columbine buite Paternoster | Foto: Bigstock
Postberg-staproete: 'n 30 km-staproete in die Weskus Nasionale Park se Postberg-gedeelte wat jaarliks nét tussen Augustus en September oop is. Stappers kamp tussen die blomme op hierdie tweedag-roete. Die roete moet vooraf bespreek word by die Geelbek-kantoor (022 707 9902) en besprekings maak in Junie oop.
Steenbok-staproete: 'n 14 km-staproete in die Weskus Nasionale Park wat saam met die Postbergroete val. Hierdie roete moet vooraf bespreek word by die Geelbek-kantoor (022 707 9902) en besprekings maak in Junie oop.
Die Tankwa-Karoo lê op 'n skynbaar nimmereindigende vlakte vol Karoo-koppies tussen die Roggeveldberge in die ooste, die Sederberge in die weste, die Kouebokkeveld se berge in die noorde en die Koedoesberge in die suide. Omdat dit deur al hierdie berge omring is, word die meeste reën afgekeer en ontvang die streek jaarliks minder as 'n honderd millimeter reën – deesdae selfs minder as dit! Daarom – mits dit die jaar voldoende gereën het, soos wat wel hierdie jaar die geval is – is die fuchsia-pers, geel en wit vygies wat hier deur die aardkors beur en die magdom kleiner blommetjies wat van nader bekyk kan word, werklik merkwaardig. Die naaste dorpe is Ceres, Calvinia en Sutherland.
Die Tankwa is veral bekend vir sy fuschia-pers blomme. | Foto: Snyderskloof Karoo Cottage
Wanneer is die Tankwa se blomme op hul mooiste?
Die laaste twee weke van Augustus tot middel September, mits dit die jaar voldoende gereën het.
Tankwa-natuurreservate om van te kies:
Tankwa Karoo Nasionale Park – naby niks, maar die naaste dorp is Sutherland
Wat kan jy nóg in die Tankwa sien terwyl jy daar is?
Ry die langste grondpad sonder dorp of vulstasie, die R355, tussen Ceres en Sutherland deur die Tankwa-Karoo en stop sowat halfpad by die eklektiese Tankwa Padstal.
Die Tankwa Karoo Nasionale Park lê op die R355 en jy sou hier kon gaan blommekyk. | Foto: Bigstock
Alhoewel daar enduro-staproetes saam met groepe deur die Tankwa is, val hierdie roetes nie altyd met die blommetyd saam nie en dit moet liefs nie op jou eie aangepak word nie. Die Tankwa is mooi, maar ongenaakbaar.
Leeuberg 4×4 Eko-roete en die Watervlei 4×4-roete: Hierdie roetes in die Tankwa Nasionale Park is geskik vir ervare 4×4-entoesiaste.
Die Sederberg word aan sy interessante rotsformasies wat soms rooi vertoon, sy sanderige grond en rooibosplantasies geken. Die streek lê aan die binnelandse kant van die Weskus, net 'n uur se ry van Kaapstad af en is eintlik in sy geheel 'n reservaat wat deur Cape Nature bestuur word. Die Sederberg sluit dorpe soos Wuppertal, Clanwilliam en Citrusdal, asook die Biedouwvallei in. Groot dele van die streek is vir boerdery ontwikkel, maar as jy plaaslike ooptes, kleiner reservate en blomtuine besoek, sal jy wel veldblomme sien.
Volgens die plaaslike toergids, Nelda van Zyl van Destination Cederberg, lyk 2021 na 'n baie goeie blommejaar. Orals is die veld nat en groen, en daar is reeds plate blomme wat in die omgewing verskyn. Nelda sê die resep vir goeie blomme in die Sederberg is opvolg-reën wat weekliks val, geen warm bergwinde, en sonskyn na die reën, "… dan behoort ons blomme te hê tot einde-September."
Plate blomme wag op jou in versteekte dele van die Sederberg. | Foto: Bushmans Kloof Wilderness Reserve
Wanneer is die Sederberg se blomme op hul mooiste?
Reg deur Augustus en, met die regte toestande, tot in September.
Sederberg-natuurreservate om van te kies:
Ramskop Natuurreservaat in Clanwilliam se natuurtuin dien as 'n replika van al die blomme in die Sederberg.
Die Biedouw-vallei, Agter-Pakhuisvallei, Dwarsrivier en Kromrivier is almal goeie blom-areas en hier is ook verblyf soos De Pakhuys, Biedouw Vallei Wegbreek en Kagga Kamma waar jy vir die aand sou kon rus. Let net dat die paaie in die omgewing dikwels grondpaaie is en uitdagend mag wees.
Wat kan jy nóg in die Sederberg sien terwyl jy daar is?
Lê besoek af by die Velskoendraai Padstal in Clanwilliam waar jy 'n rooibostee-proe kan doen en baie meer kan leer oor hierdie spesiale tee. Die toerkantoor, Destination Cederberg, is by die padstal, so jy kan sommer vinnig meer raad kry oor blommetoere en ander aktiwiteite in die area. Besoek ook die Bella-Louise restaurant of bespreek hier 'n 'Taste of the Region'-proesessie vir 'n besonderse ervaring. As jy 'n rotsklimmer is, sal jy ook in die sewende hemel wees met hierdie streek se rotsklim- en vryklimgeleenthede.
Die Sederberg is bekend vir sy staproetes, rotsklimplekke en grotte. | Foto: De Pakhuys
Sevilla Rotskunsroete: 'n 4 km-staproete waartydens nege rotskunsplekke besoek word.
Wolfberggrot-roete: 'n Drie tot agt uur lange staproete tot by rooi grotte.
Algemene wenke vir blommekyk
Hê die vrymoedigheid om plaaslike toerismekantore te bel om te hoor wat die streek se blommevooruitsig vir die jaar is.
Die sukses van die blommeskouspel hang grootliks van genoegsame reën af. As daar nie baie reën was nie, gaan daar minder blomme wees, veral in 'n uiters droë streek soos die Tankwa.
Omdat die blommevertoning so wispelturig is, is dit goed om met 'n ingesteldheid van aanvaarding die blommestreek te besoek. As die blomme nie so mooi oopmaak nie, is daar baie ander aktiwiteite en besienswaardighede om in die area te geniet.
Reis eers noord en begin dan blommekyk soos wat jy suid beweeg, want die blomme kyk altyd vir die son – só sal hulle ook vir jou kyk.
Luister na die weerman voordat jy vertrek aangesien die blomme net oopgaan wanneer die son skyn.
Op 'n sonskyndag is die blomme tussen 10:30 en 16:00 op hulle mooiste.
As jy enigsins kan, slaap in die blommestreek oor. Veldblomme maak eers 'n bietjie later in die dag oop, so dit sal vir jou die kans gee om laat te slaap, jou ontbyt te geniet en dan rustig tot by die blomvelde te ry.
Spring vroeg! Blomkyktoere, -staproetes en verblyf in die streke raak elke jaar baie vinnig volbespreek.
Betaal daai ekstra paar rand en maak seker 'n plantkenner of geregistreerde toergids gaan saam. Sodoende sal julle baie meer uit die ervaring leer as wat jy sou as jy net na die mooi blommetjies kyk.
Daar is talle opsies vir verblyf tussen die blomme op LekkeSlaap.co.za! | Foto: Môreson Gastehuis
Klim uit die motor en stap versigtig tussen die blomme deur. Só sal jy hulle die beste kan waardeer.
As jy nie reeds 'n blomboek het nie, kry vir jou 'n uitgedrukte blomgids. Hierdie pamflette is by verskeie toerismekantore teen 'n baie billike prys te koop.
As jy enigsins onseker is, gaan na die plaaslike toerismekantoor en vra op watter roete jy die meeste blomme sal sien.
Onthou om insekweerder, antihistamienpilletjies, stapskoene, sonbrandroom, 'n sonhoed en 'n piekniekmandjie saam te vat.
Het jy enige ander blommekyk-wenke om met ons te deel, 'n staproete wat ons móét probeer of 'n privaat park waar die blomme besonder mooi is? Praat dan lekker saam in die kommentaar hieronder.